A Bizottság 1249/2002/EK rendelete

(2002. július 11.)

az olívaolaj-termelésre vonatkozó támogatási rendszernek az 1998/1999., 1999/2000., 2000/2001., 2001/2002., 2002/2003. és 2003/2004. gazdasági évben történő alkalmazására irányadó részletes szabályok megállapításáról szóló 2366/98/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1513/2001/EK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 5. cikkére,

tekintettel a legutóbb az 1639/98/EK rendelettel [3] módosított, az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló, 1984. július 17-i 2261/84/EK tanácsi rendeletre [4] és különösen annak 19. cikkére,

tekintettel a legutóbb az 1513/2001/EK rendelettel [5] módosított, az olaj- és zsírpiac közös szervezésének létrehozásáról szóló 136/66/EGK rendelet módosításáról szóló, 1998. július 20-i 1638/98/EK tanácsi rendeletre [6] és különösen annak 4. cikkére,

mivel:

(1) Az 1638/98/EK rendelet 4. cikke értelmében nem fizethető olajbogyó-termelési támogatás az 1998. május 1-jét követően telepített további olajfák, valamint azok után, amelyekről egy később meghatározandó időpontban nem készült termelési nyilatkozat. A legutóbb a 2070/2001/EK rendelettel [7] módosított 2366/98/EK bizottsági rendelet [8] 5. cikkének (1) bekezdése rendelkezik arról, hogy a támogatás alóli kizárás az 1998. május 1-je után telepített további olajfák termésére vonatkozik, vagy azokéra, amelyeket 1995. november 1-je után telepítettek és 1999. április 1-jéig nem készítettek róluk termésnyilatkozatot. Támogatásra jogosultak lehetnek azonban a régi olajfa-telepítés átalakításával kapcsolatosan ültetett további olajfák, vagy azok, amelyekre egy, a Bizottság által jóváhagyott program vonatkozik.

(2) Az 1638/98/EK rendelet 4. cikkének első albekezdésében említett további olajfák termése a telepítés utáni első három évben nem jelentős. A 2002/03. gazdasági évtől kezdődően azonban az e fákról származó termés már jelentős mennyiségű lesz, és ezt a termelés támogatási rendszeréből való kizárásuk esetében figyelembe kell venni. Ezért olyan számítási rendszert kell előírni, amely a termelt szűz olaj mennyiségén, a termést hozó, 1998. május 1-je előtt és ez után telepített olajfák számán, valamint olyan együtthatókon alapul, amelyek lehetővé teszik, hogy az össztermelésből le lehessen vonni a támogatásra nem jogosult további olajfáktól származó olajtermelést. Ezeket az együtthatókat a hozamok várható alakulása alapján kell meghatározni, a telepítések életkorával összefüggésben.

(3) Az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

A 2366/98/EK rendelet a következőképpen módosul:

1. A következő 12a. cikkel egészül ki:

"12a. cikk

A 2. és 5. cikkben említett nyilatkozatok és a 12. cikkben említett támogatási kérelmek alapján a tagállamok meghatározzák az 1638/98/EK rendelet 4. cikke első albekezdése szerinti további olajfák terméséből származó olívaolaj-termelést a 2002/03. gazdasági évre, úgy, hogy a felnőtt olajfákra eső átlagos hozamot az alábbi összegekkel szorozzák meg:

- az 1998. május 1-je és október 31-e között telepített további olajfák száma, szorozva 0,70-dal, és

- az 1998. november 1-je és 1999. október 31-e között telepített további olajfák száma, szorozva 0,35-dal.

A felnőtt olajfák átlagos hozamának számításánál az első albekezdésben említett további olajfák terméséből származó szűz olívaolaj mennyiségét az alábbi összegekkel elosztva kell kiszámítani:

- az 1998. május 1-je előtt telepített termő olajfák száma, és

- az 1998. május 1-je és október 31-e között telepített termő olajfák száma, szorozva 0,70-dal, valamint

- az 1998. november 1-je és 1999. október 31-e között telepített termő olajfák száma, szorozva 0,35-dal."

2. A 14. cikk (1) bekezdésének első albekezdése helyébe a következő rendelkezés lép:

"(1) Az olajbogyó-termelők az általuk ténylegesen előállított szűz olívaolaj mennyisége után jogosultak támogatásra, levonva ebből a 12a. cikk első albekezdésében említett további olajfák termelését, és hozzáadva a (2) bekezdésben meghatározott olívamaradék-olaj átalányjelleggel megállapított mennyiségét."

3. A 14. cikk (2) bekezdése helyébe a következő rendelkezés lép:

"(2) Az olívamaradék-olaj mennyiség, amelyre támogatás fizethető, annak a szűz olívaolaj-mennyiségnek a 8 %-a, a 12a. cikkben említett további olajfák termésének levonása után, amelyet azokból az olajbogyókból állítottak elő, amelyekből a maradék származott, és amely tekintetében a támogatásra való jogosultságot a 2261/84/EGK rendelet 2. cikkének (4) bekezdésével összhangban elismerték."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 2002. november 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. július 11-én.

a Bizottság részéről

Franz Fischler

a Bizottság tagja

[1] HL L 201., 2001.7.26., 4. o.

[2] HL L 172., 1966.9.30., 3025/66. o.

[3] HL L 210., 1998.7.28., 38. o.

[4] HL L 208., 1984.8.3., 3. o.

[5] HL L 201., 2001.7.26., 4. o.

[6] HL L 210., 1998.7.28., 32. o.

[7] HL L 280., 2001.10.24., 3. o.

[8] HL L 293., 1998.10.31., 50. o.

--------------------------------------------------